**Participarea senatorului Radu Mihail Mihail,**

**președintele Delegaţiei Parlamentului României la Adunarea Parlamentară a OSCE,**

**la reuniunea on line cu tema Gestionarea consensului în OSCE (10 martie 2021)**

Senatorul Radu Mihai Mihail, președintele Delegației Parlamentului României la AP OSCE, a participat, miercuri, 10 martie, la reuniunea on line cu tema Gestionarea consensului în OSCE, la invitația Secretariatului internațional al AP OSCE.

Reuniunea face parte dintr-o serie de evenimente organizate sub egida inițiativei Apel la acțiunea OSCE: reafirmarea unui scop comun, lansată de AP OSCE, în decembrie 2020, având ca obiectiv stimularea activității OSCE și sporirea implicării politice față de Organizație.

În intervenția sa din cadrul dezbaterilor, senatorul Mihail a felicitat AP OSCE pentru lansarea acestei inițiative, apreciind că Actul Final de la Helsinki, documentul fondator al OSCE (adoptat în iulie 1975), este la fel de actual și în prezent, fiind necesare demersuri susținute pentru asigurarea relevanței și eficienței acestuia și pe viitor.

Remarcând rolul privilegiat al AP OSCE, care asigură legătura vitală între OSCE, ca organizație guvernamentală, și cetățenii din spațiul OSCE, Radu Mihai Mihail a subliniat că este necesar ca Adunarea să manifeste determinare sporită pentru consolidarea rolului și eficacității OSCE în abordarea noilor provocări cu care societățile noastre se confruntă.

În ceea ce privește gestionarea consensului în OSCE, senatorul Mihail a subliniat importanța care trebuie acordată unei activități de bază a OSCE, și anume soluționarea conflictelor - active sau prelungite, care subminează grav securitatea europeană și climatul de încredere dintre statele OSCE.

Apreciind că procesul de luare a deciziilor la nivelul OSCE trebuie îmbunătățit, președintele Delegației României la AP OSCE, și-a exprimat încrederea că prin identificarea unor soluții sustenabile pentru depășirea impasului actual, Adunarea va contribui la eficientizarea activității OSCE.

La eveniment au participat, alături de membri ai AP OSCE, foști președinți ai AP OSCE și ai OSCE, precum și reprezentanți ai instituțiilor OSCE.